[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 22.7.2009

KOM(2009) 377 endelig

2009/0103 (CNS)

Forslag til

RÅDETS FORORDNING

om ophævelse af forældede rådsretsakter om den fælles landbrugspolitik

BEGRUNDELSE

En række retsakter, der blev vedtaget i løbet af de seneste årtier, er ikke mere relevante, men de er fortsat gældende. De er blevet forældet, fordi de havde midlertidig karakter, eller deres indhold er blevet overtaget af efterfølgende retsakter. En lang række foranstaltninger i forbindelse med nye medlemsstaters tiltrædelse er blevet forældet efter landenes tiltrædelse. Europa-Parlamentet, Rådet og Kommissionen blev i deres interinstitutionelle aftale om bedre lovgivning enige om, at EF-lovgivningen bør ajourføres og koncentreres ved at ophæve retsakter, der ikke mere anvendes.[1] Retsakter, der ikke mere er relevante, bør fjernes fra gældende EF-ret, så denne bliver mere gennemsigtig og utvetydig.

Kommissionen har taget en række tiltag til at fjerne forældet lovgivning fra gældende EF-ret dels gennem den traditionelle ophævelsesprocedure, dels ved at erklære de pågældende kommissionsretsakter for forældede. Senest har Kommissionen erklæret omkring 250 retsakter på landbrugsområdet for forældede[2]. Kommissionen bekræftede i sin meddelelse "En forenklet landbrugspolitik for Europa til fordel for alle" af 18. marts 2009, at det er dens hensigt at rydde op i landbrugsbestemmelserne[3]. Foreliggende forslag indgår i det løbende forenklingsprogram, der blev vedtaget i forbindelse med gennemførelsen af Kommissionens strategi for forenkling af forskriftssystemet, som for nylig blev ajourført ved dokument KOM(2008) 712 bilag 2 til Kommissionens lovgivnings- og arbejdsprogram for 2009.

Kommissionen har udpeget en række rådsretsakter om den fælles landbrugspolitik, som ikke mere har nogen praktisk betydning. Kommissionen har ikke beføjelse til at erklære rådsretsakter for forældede. Af hensyn til retssikkerheden foreslår Kommissionen, at Rådet ophæver de i forslaget nævnte retsakter.

2009/0103 (CNS)

Forslag til

RÅDETS FORORDNING

om ophævelse af forældede rådsretsakter om den fælles landbrugspolitik

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen[4],

under henvisning til udtalelse fra Europa-Parlamentet[5], og

ud fra følgende betragtninger:

(1) Større gennemsigtighed i EF-lovgivningen er et væsentligt led i den strategi for bedre lovgivning, som EF-institutionerne er i gang med at gennemføre. I den forbindelse bør retsakter, som ikke længere har nogen egentlig virkning, fjernes fra gældende lovgivning.

(2) Nedenstående forordninger og beslutning om den fælles landbrugspolitik er blevet forældede, selv om de formelt fortsat gælder:

- Rådets forordning (EØF) nr. 2602/69 af 18. december 1969 om opretholdelse af forvaltningskomitéproceduren[6]. Forordningen er blevet irrelevant, da dens virkninger er blevet overtaget af efterfølgende retsakter.

- Rådets forordning (EØF) nr. 922/72 af 2. maj 1972 om fastlæggelse af de almindelige regler om ydelse af støtte med hensyn til silkeormslarver for avlsåret 1972/73[7]. Forordningen er blevet irrelevant, da dens virkninger kun omfattede årene 1972 og 1973.

- Rådets forordning (EØF) nr. 3570/90 af 4. december 1990 om fravigelser ved landbrugsstatistiske undersøgelser i Tyskland som følge af Tysklands forening[8]. Forordningen er blevet irrelevant, da den kun skulle anvendes i overgangsperioden efter Tysklands forening.

- Rådets forordning (EF) nr. 2611/95 af 25. oktober 1995 om mulighed for national støtte til udligning af indkomsttab i landbruget forårsaget af valutabevægelser i andre medlemsstater[9]. Forordningen er blevet irrelevant, da den åbnede mulighed for at yde treårig støtte, som skulle meddeles inden den 30. juni 1996.

- Rådets forordning (EF) nr. 1107/2007 af 26. september 2007 om fravigelse af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere for så vidt angår udtagning for året 2008[10]. Forordningen er blevet irrelevant, da den kun omfattede året 2008.

- Rådets beslutning 85/360/EØF af 16. juli 1985 om omstrukturering af systemet for landbrugsundersøgelser i Grækenland [11]. Beslutningen er blevet irrelevant, da den omfattede perioden 1986 til 1996.

(3) Af hensyn til retssikkerheden og klarheden bør disse forældede retsakter ophæves —

UDSTEDT FØLGENDE FORORDNING:

Artikel 1

Forordning (EØF) nr. 2602/69, (EØF) nr. 922/72, (EØF) nr. 3570/90, (EØF) nr. 2611/95 og (EF) nr. 1107/2007 og beslutning 85/360/EØF ophæves.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand[pic][pic][pic][pic][pic][pic][pic][pic][pic][pic][pic][pic]

[1] EFT C 321 af 31.12.2003, s. 1.

[2] EUT C 30 af 6.2.2009, s. 18.

[3] KOM(2009) 128 endelig af 18.3.2009.

[4] EUT C af , s. .

[5] EUT C af , s. .

[6] EFT L 324 af 27.12.1969, s. 23.

[7] EFT L 106 af 5.5.1972, s. 1.

[8] EFT L 353 af 17.12.1990, s. 8.

[9] EFT L 268 af 10.11.1995, s. 3.

[10] EUT L 253 af 28.9.2007, s. 1.

[11] EFT L 191 af 23.7.1985, s. 53.